ΓΡΑΠΤΗ ΕΡΩΤΗΣΗ P-0895/96 υποβολή: Herbert Bφsch (PSE) προς την Επιτροπή (11 Απριλίου 1996)

Θέμα: Καταπολέμηση της απάτης

Στη σελίδα 14 του προγράμματος εργασίας 1996 για την καταπολέμηση της απάτης αναφέρεται ότι η Επιτροπή προτίθεται να εξετάσει το σύνολο των προβλεπόμενων στη νομοθεσία θετικών και αρνητικών κινήτρων για τα κράτη μέλη σε ό,τι αφορά την αποκάλυψη και τη γνωστοποίηση περιπτώσεων απάτης και ατασθαλιών.

1) Ποιά θετικά και αρνητικά κίνητρα υπάρχουν σήμερα για τα κράτη μέλη;

2) Ποιά κίνητρα καταρτίζονται αυτή τη στιγμή;

Απάντηση της κας Gradin εξ ονόματος της Επιτροπής (20 Μαΐου 1996)

Τα κράτη μέλη αναφέρουν πάνω από 4.000 περιπτώσεις παρατυπιών στην Επιτροπή κάθε χρόνο. Το θέμα των κινήτρων για την αναφορά τέτοιων περιπτώσεων θα πρέπει κανείς να το δει στο πλαίσιο των νομικών υποχρεώσεων των κρατών μελών στον τομέα αυτό. Υποχρεώσεις αναφοράς υπάρχουν για τους παραδοσιακούς ιδίους πόρους (παρατυπίες που περιλαμβάνουν πάνω από 10.000 Ecu) καθώς και για τις δαπάνες του Ευρωπαϊκού Γεωργικού Ταμείου Προσανατολισμού και Εγγυήσεων - Τμήμα Εγγυήσεων (ΕΓΤΠΕ -Τμήμα Εγγυήσεων), για τις διαρθρωτικές πολιτικές και για το Ταμείο Συνοχής (παρατυπίες που αφορούν ποσά άνω των 4.000 Ecu).

Όσον αφορά τις δαπάνες του ΕΓΤΠΕ-Τμήμα Εγγυήσεων τα κράτη μέλη μπορούν να παρακρατήσουν το 20% των εισπραττόμενων ποσών και να το αποδώσουν στο ταμείο ((Άρθρο 7Ά1 του Κανονισμού (ΕΟΚ) αριθ. 595/91, ΕΕ L 67 της 14.03.1991. )). Στον τομέα των διαρθρωτικών πολιτικών τα κράτη μέλη μπορούν να επαναδιαθέσουν τα εισπρατόμενα ποσά υπό τον όρο ότι θα έχουν αναφέρει την περίπτωση στην Επιτροπή. Όσον αφορά το ΕΓΤΠΕ-Τμήμα Εγγυήσεων, τις διαρθρωτικές πολιτικές και το Ταμείο Συνοχής όταν ένα κράτος μέλος ξεκινάει ή συνεχίζει τις διαδικασίες κατόπιν αιτήματος της Επιτροπής με στόχο την ανάκτηση αχρεωστήτως καταβληθέντων ποσών, η Επιτροπή μπορεί να αποδώσει στο κράτος αυτό το σύνολο ή μέρος του κόστους που προκαλείται από αυτή τη διαδικασία ((Άρθρο 7Ά2 του Κανονισμού (ΕΟΚ) αριθ. 595/91 7 άρθρο 7 των Κανονισμών (ΕΟΚ) αριθ. 1681/94 (ΕΕ L 178 της 12.07.1994) και (ΕΟΚ) αριθ. 1831/94 (ΕΕ L 191 της 27.07.1994). )). Επιπλέον, στο πλαίσιο της διαδικασίας εκκαθάρισης των λογαριασμών όσον αφορά τις δαπάνες του ΕΓΤΠΕ-Τμήμα Εγγυήσεων, η Επιτροπή μπορεί να μειώσει τις πληρωμές προς τα κράτη μέλη που δεν κατάφεραν να ελέγξουν αποτελεσματικά τις δαπάνες, να εντοπίσουν και να αναφέρουν παρατυπίες καθώς και να εισπράξουν τα σχετικά ποσά. Στον τομέα των διαρθρωτικών πολιτικών η Επιτροπή μπορεί να μειώσει ή να αναστείλει την βοήθεια κάτω από ορισμένες συνθήκες ((Άρθρο 24 του Κανονισμού (ΕΟΚ) 4253/88 όπως τροποποιήθηκε από τον Κανονισμό (ΕΟΚ) αριθ. 2082/93 (ΕΕ L 193 της 31.07.1993). )).

Η ισχύουσα νομοθεσία ((Κανονισμός (ΕΟΚ) αριθ. 1552/89, ΕΕ L 155 της 7.06.1989. )) στον τομέα των παραδοσιακών ιδίων πόρων δεν περιλαμβάνει άμεσα κίνητρα. Μία τροπολογία που προτείνει η Επιτροπή θα μπορούσε να αλλάξει αυτή τη κατάσταση επιτρέποντας στα κράτη μέλη να παρακρατούν το 10% των εισπρατόμενων ποσών στις περιπτώσεις που αναφέρουν. Το Συμβούλιο δεν έχει κάνει ακόμη δεκτή την πρόταση της Επιτροπής.

Η Επιτροπή θα ήθελε επίσης να επισημάνει ότι, για όλους τους τομείς, στην περίπτωση που ένα κράτος μέλος δεν καταφέρει να εντοπίσει και να αναφέρει διάφορες περιπτώσεις απάτης και παρατυπιών, η Επιτροπή μπορεί να φέρει την υπόθεση στο Ευρωπαϊκό Δικαστήριο (άρθρο 169 της Συνθήκης ΕΚ). Το Δικαστήριο μπορεί να επιβάλλει ένα κατ' αποκοπή ποσό ή πρόστιμο, εάν αποδειχθεί ότι το κράτος μέλος δεν εξεπλήρωσε την υποχρέωσή του και δεν έλαβε τα απαραίτητα μέτρα για τη συμμόρφωση με την προαναφερόμενη απόφαση του Δικαστηρίου (άρθρο 171 της Συνθήκης ΕΚ).

Αναλυτική αξιολόγηση της αποτελεσματικότητας των υφισταμένων κινήτρων θα γίνει κατά τη διάρκεια του 1996 όπως αναφέρεται στο πρόγραμμα εργασίας της Επιτροπής του 1996 για την καταπολέμηση της απάτης. Το πρόγραμμα του 1997 θα περιλαμβάνει και συγκεκριμένες προτάσεις.